– Det ikke overraskende, men det er veldig synd. Hushovd er Tour de France for nordmenn, sier NRKs sykkelekspert Jann Post.

Thor Hushovd blir ikke med til Tour de France. Det bekrefter BMC i en pressemelding.

Hushovd på tempoetappe i NM. Foto: Schrøder, Tor Erik / NTB scanpix

En kjempenedtur for Hushovd, sier Dag Erik Pedersen. Foto: Holm, Morten / NTB scanpix

– Det er selvfølgelig veldig skuffende, jeg hadde veldig lyst til å være med. Det var et mål for meg, og da er det kjedelig ikke å bli tatt ut, sier Hushovd til TV 2.

Hushovd er for tiden i sykkel-NM i Grimstad, men har ikke levert toppresultater denne sesongen. Også forrige sesong slet nordmannen.

BMC har lenge utsatt uttaket til Tour de France, men lørdag ettermiddag kom bekreftelsen.

Nådde ikke opp

Etter NM-løpet torsdag var sølvvinner Hushovd fornøyd med egen form.

– Det er dette jeg elsker å gjøre. Da er det gøy, sa Hushovd til NRK.

Men formen imponerte tydeligvis ikke BMC-ledelsen nok. Nordmannen er satt opp som reserve.

– Uttaket starter dagen etter forrige tour med tanke på evaluering. I den endelig avgjørelsen tar vi med løypeprofil, prestasjoner og helsemessige ting fram til nå, sier BMC-sjef Jim Ochowicz.

– Evalueringen og informasjonen ble brukt til å ta ut de ni rytterne og de tre reservene. For en eller flere av uttakskriteriene så nådde ikke reservene opp, sier han.

Tejay van Garderen og Cadel Evans er laget kapteiner.

– Usikre på Thor

Tidligere proffsyklist og sykkelekspert, Dag Erik Pedersen, tror BMC er usikre på formen til nordmannen.

– Jeg tror de er usikre på om han er god nok. Dette er en kjempenedtur for Thor, sier Pedersen til NRK.no.

– Han har vist glimt av gammel storhet, men har ikke hatt den høye standarden som tidligere, påpeker han.

– Hvordan har Hushovd det nå, tror du?

– Thor er voksen og får godt betalt for å sykle. Men han ville nok helt sikkert ha syklet. Han ville likevel ha syklet mens han var i god form. Slik som han er nå ville han ikke kommet i mål, sier Pedersen.

Tror Hushovd kommer tilbake

Dette er andre året på rad at Grimstad-mannen vrakes. I 2012-sesongen slet Hushovd med sykdom, og var verken med i OL eller touren.

– Han har hatt ledertrøya (i touren) flere ganger, men ut fra prestasjonene han har vist i det siste var det kanskje naturlig, sier NRKs sykkelekspert.

– Tror du Hushovd nå er ferdig?

– Nei, jeg tror at han kommer tilbake. Men det har nok tatt lenger tid for ham å få kontroll på kroppen enn det han trodde på forhånd, sier Post.

– Dessuten må han være topp motivert. Men det tror jeg han kan være. Jeg tror ikke han liker tanken på å gi seg nå, sier Post.

(Artikkelen fortsetter under bildet).

Thor Hushovd håpet på deltakelse i Tour de France Du trenger javascript for å se video. Thor Hushovd håpet på deltakelse i Tour de France

Tre nordmenn klare

Hushovd viste glimt av god form i Criterium du Dauphiné med en fjerdeplass på en etappe som Edvald Boasson Hagen vant. Dessverre sprakk han på flere etapper i samme ritt, og kom i mål mange minutter bak hovedfeltet.

Dermed blir det tre nordmenn i årets tour som starter neste lørdag på Korsika. Lars Petter Nordhaug (Blanco), Edvald Boasson Hagen (Sky) og Alexander Kristoff (Katjusja) er allerede bekreftet fra lagene sine.

BMC sender følgende ryttere til Tour de France:

Brent Bookwalter (USA), Marcus Burghardt (Tyskland), Cadel Evans (Australia), Philippe Gilbert (Belgia), Amaël Moinard (Frankrike), Steve Morabito (Sveits), Manuel Quinziato (Italia), Michael Schär (Sveits), Tejay van Garderen (USA).

NRK utvider saken.